Komunikazzjoni mill-Kummissjoni lill-Kunsill u l-Parlament Ewropew - Ir-Rapport dwar il-Progress tal-Enerġija Rinovabbli - Rapport tal-Kummissjoni skont l-Artikolu 3 tad-Direttiva 2001/77/KE, l-Artikolu 4(2) tad-Direttiva 2003/30/KE u dwar l-implimentazzjoni tal-Pjan ta’ Azzjoni tal-UE dwar il-Bijomassa, COM(2005)628 {SEC(2009) 503 finali} /* KUMM/2009/0192 finali */





[pic] | IL-KUMMISSJONI TAL-KOMUNITAJIET EWROPEJ | Brussell, 24.4.2009 COM(2009) 192 finali KOMUNIKAZZJONI MILL-KUMMISSJONI LILL-KUNSILL U L-PARLAMENT EWROPEW Ir-Rapport dwar il-Progress tal-Enerġija RinovabbliRapport tal-Kummissjoni skont l-Artikolu 3 tad-Direttiva 2001/77/KE, l-Artikolu 4(2) tad-Direttiva 2003/30/KE u dwar l-implimentazzjoni tal-Pjan ta’ Azzjoni tal-UE dwar il-Bijomassa, COM(2005)628 {SEC(2009) 503 finali} 1. Daħla Fl-1997, il-Kummissjoni ppubblikat White Paper dwar l-enerġija rinovabbli[1] li ddikkjarat mira biex is-sehem tal-enerġija rinovabbli fl-Unjoni Ewropea jirdoppja għal 12 % sal-2010. Il-ħolqien ta’ din il-politika tal-enerġija rinovabbli kienet ibbażata fuq il-ħtieġa li jiġi indirizzat tħassib dwar is-sostenibbiltà li t-tibdil fil-klima u t-tniġġis tal-arja joħolqu, tittejjeb is-siġurtà tal-provvista tal-enerġija tal-Ewropa u jiġu żviluppati l-kompetittività u l-innovazzjoni teknoloġika u industrijali Ewropej. Il-White Paper ħabbret ukoll strateġija u pjan ta’ azzjoni għall-enerġija rinovabbli, u enfasizzat il-ħtieġa li r-riżorsi kollha tal-enerġija rinovabbli jiġu żviluppati, jinħolqu oqfsa stabbli ta’ politika u jittejbu l-iskemi tal-ippjanar u l-aċċess tal-grilja tal-elettriku għall-enerġija rinovabbli. Element ewlieni fil-pjan ta’ azzjoni kien it-twaqqif ta’ leġiżlazzjoni Ewropea biex tipprovdi qafas stabbli ta’ politika u tiċċara l-iżvilupp mistenni tal-enerġija rinovabbli f’kull Stat Membru. Iż-żewġ partijiet ewlenin tal-leġiżlazzjoni (id-Direttivi 2001/77/KE u 2003/30/KE) jistipulaw miri indikattivi għall-2010 għall-Istati Membri kollha u azzjonijiet meħtieġa biex jittejbu t-tkabbir, l-iżvilupp tal-enerġija rinovabbli, u l-aċċess għaliha. Barra minn hekk, fl-2005 gie adottat Pjan ta’ Azzjoni dwar il-Bijomassa[2] biex jiffoka l-attenzjoni fuq il-ħtieġa speċifika tal-Istati Membri li jiżviluppaw ir-riżorsi tal-bijomassa Ewropej. Saru valutazzjonijiet u rapporti regolari dwar il-progress tal-UE lejn l-miri tagħha tal-2010 u dwar l-isforzi tagħha ġenerali biex tkun żviluppata l-enerġija. Ir-rapporti li ħarġu fl-2007 kif ukoll il-Gwida ta’ Direzzjoni għall-Enerġija Rinovabbli[3] enfasizzaw il-progress bil-mod li kienu qed jagħmlu l-Istati Membri u l-probabbiltà li l-UE kollha kemm hi ma kinitx se tilħaq il-mira tagħha tal-2010. Il-Gwida ta’ Direzzjoni spjegat raġunijiet possibbli għal dan, li kienu jinkludu n-natura indikattiva biss tal-miri nazzjonali u l-investiment mhux ċert li l-ambjent kien joffri bil-qafas leġiżlattiv eżistenti. Il-Kummissjoni għalhekk ipproponiet qafas ġdid, aktar rigoruż biex tmexxi l-iżvilupp tal-enerġija rinovabbli ’l quddiem u għal miri sodi, legalment vinkolanti għall-2020. Wara konsultazzjoni wiesgħa pubblika fl-2007 u l-approvazzjoni tal-Kunsill[4] u l-Parlament Ewropew[5], il-Kummissjoni pproponiet leġiżlazzjoni ġdida li tkopri l-enerġija rinovabbli kollha u li waqqfet miri ġodda għall-2020 biex jiżguraw qafas regolatorju stabbli għall-għaxar snin li ġejjin. Issa ntlaħaq ftehim dwar din id-Direttiva l-ġdida għall-Enerġija Rinovabbli[6]. L-għan ta’ dan ir-rapport huwa li jipprovdi tagħrif dwar il-progress li sar wara r-rapporti tal-2007, kif meħtieġ skont iż-żewġ Direttivi attwali (2001/77/KE u 2003/30/KE), u jiffoka fuq dejta mill-2004 sal-2006 jew l-2007[7]. Ir-rapport jaħseb ukoll għall-ġejjieni billi jiddeskrivi l-istat tal-progress illum fl-iżvilupp tal-enerġija rinovabbli, u jispjega kif il-qafas il-ġdid se jmexxi ’l quddiem it-tkabbir tal-enerġija rinovabbli, inkluż il-bijomassa, pront fis-snin li ġejjin. 2. L-elettriku minn sorsi ta’ enerġija rinovabbli L-Artikolu 3(4) tad-Direttiva 2001/77/KE jeżiġi li l-Kummissjoni tippubblika rapporti biannwali dwar il-valutazzjoni tagħha tal-progress li għamlu l-Istati Membri fil-miri nazzjonali indikattivi tagħhom għall-enerġija rinovabbli. L-aħħar rapport[8] enfasizza li waqt li kien hemm progress sew fis-snin riċenti, l-UE kienet mistennija li tilħaq sehem ta' 19 % fl-elettriku minn sorsi rinovabbli sal-2010 flok il-mira ta’ 21 %[9]. Wera li sal-lum, il-qofol tat-tkabbir kien ġej mill-enerġija mir-riħ f’għadd limitat ta’ Stati Membri. Saħansitra semma’ li kien hemm il-bżonn li jinbdew proċeduri ta’ ksur kontra wħud mill-Istati Membri. Wara dak ir-rapport, ir-rati tat-tkabbir fl-elettriku ekoloġiku żdiedu. Id-dejta tal-Eurostat turi sehem ta’ 15.7 %[10] għall-UE fl-2006, żdied minn 14.5 % fl-2004, iżda l-analiżi tal-Kummissjoni għadha tissuġerixxi li l-mira ta’ 21 % għall-2010 mhix se tintlaħaq mingħajr sforz addizzjonali sinifikanti. Il-progress li sar lejn il-mira tal-2010 (il-kolonni u l-assi tax-xellug) u l-bidla fl-ishma tal-Istati Membri fl-elettriku minn sorsi rinovabbli 2004-2006 (punti, l-assi tal-lemin) . [pic] Sors: abbażi ta’ dejta normalizzata tal-Eurostat għall-2006 u l-miri tal-2010 Mill-grafika ta’ hawn fuq jidher ċar li hemm differenzi kbar fil-prestazzjoni tal-Istati Membri. L-Ungerija u l-Ġermanja[11] diġà laħqu l-mira tagħhom, filwaqt li bosta pajjiżi għad iridu jagħmlu l-isforzi kollha tagħhom fis-sentejn li ġejjin, fatt li jenfasizza l-ħtieġa li tittieħed azzjoni malajr u effikaċi biex jibda l-iżvilupp. Biż-żieda fl-ishma li kellhom sitt Stati Membri ta’ aktar minn 2 punti persentaġġi (il-Ġermanja, pereżempju, kellha żieda minn 10.6 % għal 12.6 %), matul l-aħħar sentejn is-sehem tal-UE tal-elettriku minn sorsi rinovabbli żdied bi kważi 1.5 punti persentaġġi (14.4 % għal 15.7 %). Madankollu dan jostor l-isforzi fqajrin li saru riċentement minn madwar seba' pajjiżi li sehemhom baqa' kif kien, jew fil-verità naqas[12]. Iż-żieda fl-elettriku minn sorsi rinovabbli kien mertu ta’ għadd żgħir ta’ Stati Membri u l-firxa ta’ teknoloġiji użati[13] kienet ukoll żgħira: [pic] Sors: "Promotion and growth of renewable energy sources and systems" Rapport Finali, Ecofys et al. (l-idroenerġija eskluża) Huwa ċar li l-akbar tkabbir sar fl-użu tal-bijomassa solida u tar-riħ. Meta t-tqassim nazzjonali ta’ dawn it-teknoloġiji jiġi analizzat, jerġa’ jidher ċar li xi ftit mill-Istati Membri huma responsabbli għall-kważi l-progress kollu tal-UE, b’xi wħud Stati Membri oħrajn jagħmlu progress limitat jew anke ebda progress. [pic] Sors: "Promotion and growth of renewable energy sources and systems" Rapport Finali, Ecofys et al. 2.1. Raġunijiet għar-rati differenti ta’ progress Analiżi li saret qabel tal-iskemi ta’ appoġġ 14 differenti tal-Istati Membri turi li l-istabilità hija fattur kruċjali ta’ sistema effikaċi, biex tiffaċilita l-investiment. Konsegwentament, skemi intermittenti li jispiċċalhom il-baġit, kif ukoll bidliet fil-politika u regoli jfixklu l-iżvilupp tal-elettriku minn sorsi rinovabbli. Minkejja xi titjib, bħall-iżvilupp ta’ tariffi preferenzjali u sussidji differenzjati aħjar skont it-teknoloġiji, jibqa’ l-bżonn li l-iskemi ta’ appoġġ jittejbu, partikolarment għal dawk l-Istati Membri b’rati baxxi ta’ progress. Bosta xkiel mhux relatat mal-ispiża joħloq ukoll ostakli sinifikanti għat-tkabbir tal-elettriku minn sorsi rinovabbli. Huwa għalhekk li d-Direttiva 2001/77/KE teħtieġ azzjonijiet li jittieħdu biex itejbu l-informazzjoni lill-konsumaturi (il-ħolqien ta' garanziji tal-oriġini), jirriformaw proċeduri amministrattivi u jiżguraw aċċess aħjar għall-grilja tal-elettriku minn sorsi rinovabbli. L-analiżi tal- iskema tal-garanzija tal-oriġini turi li għadha ma ġietx implimentata totalment mill-Istati Membri kollha, bi problemi ta’ affidabbiltà, għadd doppju u r-riskju ta’ kummerċjalizzazzjoni tal-istess enerġija lil żewġ gruppi differenti ta’ konsumaturi. Dan ma kienx ta' ġid għas-suq tal-konsumaturi b’mod ġenerali għall-elettriku minn sorsi rinovabbli; suq li seta’ jkun sors ieħor ta’ dħul u għalhekk ta’ investiment. Filwaqt li d-Direttiva 2001/77/KE tippermetti lill-Istati Membri biex jiftehmu dwar trasferimenti ta’ garanziji tal-oriġini biex jingħaddu mal-mira ta’ Stat Membru ieħor (u b’hekk Stat Membru jista’ jilħaq il-mira tiegħu b’mod aktar effettiv fl-ispiża), ftehimiet bħal dawn għadhom ma seħħewx u trasferimenti bħal dawn ma sarux. Il- proċeduri amministrattivi assoċjati mal-ippjanar u l-iżvilupp tal-kapaċità tal-enerġija rinovabbli kienu s-suġġett ta’ analiżi rigoruża f'rapporti preċedenti tal-Kummissjoni[14]. Madankollu, jidher li ftit sar progress fuq kwalunkwe rakkomandazzjoni tal-Kummissjoni għal riformi amministrattivi. Il-proċeduri jissoktaw jibqgħu kumplikati, b’awtoritajiet multipli jeħtieġu konsultazzjoni meta japplikaw għal permessi ta’ kostruzzjoni, ta' żvilupp jew ambjentali. Stħarriġiet jindidaw li l-perjodi ta’ żmien involuti u l-inċertezza tal-proċess jibqgħu ostakli ewlenin. Il-problemi biex tinkiseb konnessjoni mal-grilja tal-elettriku ta’ sikwit jirriżultaw minħabba nuqqas ta’ regoli adegwati dwar konnessjoni mal-grilja u minn nuqqas ta' riżorsi suffiċjenti amministrattivi dedikati għall-proċess tal-applikazzjonijiet. Problemi tekniċi wkoll joħolqu ħafna tfixkil, bil-kapaċità limitata tal-grilja biex tinkorpora elettriku minn sorsi rinovabbli aktar varjati u n-nuqqas ġenerali ta’ strateġija biex tindirizza l-problema. Hemm ukoll restrizzjonijiet finanzjarji, b’regoli ta’ ħlas għal konnessjonijiet differenti, u ta’ sikwit mhux ċari u b’riskju ta’ diskriminazzjoni kontra ġeneraturi tal-enerġija iżgħar mxerrdin meta mqabbla ma’ produtturi tal-enerġija kbar konvenzjonali u stabbiliti. Il-kwistjonijiet assoċjati mal-aċċess għall-grilja jenfasizzaw ir-rwol li produtturi kbar tal-enerġija għandhom fis- suq intern li mhux daqshekk kompetittiv perfettament. In-nuqqasijiet tas-suq tal-enerġija enfasizzati reċentement fil-tielet pakkett tas-suq intern tal-enerġija tal-Kummissjoni[15], ikkontribwixxew ukoll għad-diffikultajiet tal-produtturi tal-elettriku minn sorsi rinovabbli biex jiksbu aċċess għas-suq u biex jikkompetu b’mod ġust. Il-Kummissjoni indirizzat ukoll din il-kwistjoni, u l-adozzjoni f'waqtha u l-implimentazzjoni tal-pakkett se jiżguraw li jittieħdu passi sinifikanti biex is-suq tal-enerġija jsir iżjed ekwu. 2.2. Proċeduri ta’ ksur Ir-raġunijiet ta’ hawn fuq għal progress bil-mod fl-iżvilupp tal-elettriku minn sorsi rinovabbli, mhumiex ġodda. Id-Direttiva 2001/77/KE tindirizzahom espliċitament. Madankollu, minkejja d-Direttiva u l-monitoraġġ u l-gwida tal-Kummissjoni Ewropea, xi Stati Membri naqsu li jieħdu miżuri adegwati. Sa mill-2004, il-Kummissjoni kienet obbligata tibda 61 proċediment legali kontra Stati Membri minħabba nuqqas ta’ konformità mad-Direttiva. L-iktar li kien hemm każijiet kien fl-Italja, 13, wara fi Spanja, 6, fl-Awstrija, 4, u fir-Repubblika Ċeka, Franza, il-Latvja u l-Polonja, 3 kull wieħed. Minn dawn il-61 każ, 16 għadhom ma ssolvewx. Il-Kummissjoni Ewroprea se tkompli tissorvelja l-konformità tal-Istati Membri mad-Direttiva u se tiftaħ każijiet ta’ ksur kull meta jeħtieġ. Madankollu, il-progress bil-mod u l-għadd ta’ proċedimenti ta’ ksur jimplikaw ukoll li l-qafas legali mhux sod biżżejjed. Din hija raġuni waħda għad-Direttiva l-ġdida għall-enerġija rinovabbli. 3. Enerġija rinovabbli fis-settur tat-trasport Id-Direttiva dwar l-enerġija rinovabbli għat-trasport (Direttiva 2003/30/KE) kienet teżiġi li l-Istati Membri jiffissaw miri għas-sehem tal-enerġija rinovabbli flok petrol u diżil fit-trasport għall-2005 u l-2010, waqt li jieħdu bħala punt ta’ referenza tal-bidu l-valuri ta’ 2 % u 5.75 % rispettivament. Hija magħrufa bħala d-“Direttiva tal-Bijofjuwils”, billi fil-verità, il-bijofjuwils huma mistennija jikkontribwixxu kważi l-enerġija rinovabbli kollha użata f’dan is-settur sal-2010. Ir-rapport tal-progress ta’ Jannar 2007[16] wera li fl-2005, il-bijofjuwils kisbu sehem ta’ 1 % fl-UE, bil-Ġermanja u l-Iżvezja biss jilħqu l-miri ta’ referenza. Il-progress li sar lejn il-miri nazzjonali tal-2010 (il-kolonni u l-assi tax-xellug) u l-bidla fl-ishma tal-Istati Membri fi fjuwil rinovabbli tat-trasport 2004-2006 (punti, assi tal-lemin). [pic] Sors: Rapporti tal-Istati Membri għall-2006 u l-2007, u l-EurObserver Biofuels Barometer Il-produzzjoni tal-bijofjuwils żviluppat aktar malajr fl-2006 u l-2007 milli fis-snin ta’ qabel. Fl-2007, l-użu tal-bijofjuwils fit-trasport tat-triq kien 2.6 % (8.1 Mtoe). Is-sehem tal-bijofjuwils żdied b’1.6 punti persentaġġi bejn l-2005 u l-2007, imqabbel ma’ 0.5 punti persentaġġi bejn l-2003 u l-2005. Jekk it-tkabbir jissokta b’din ir-rata, sehem ta’ 5 % se jintlahq fl-2010. Fl-2007 il-bijodiżil kien jagħmel 75 % (6.1 Mtoe) mill-fjuwils rinovabbli fit-trasport, li 26 % minnhom kienu importati. Il-bijoetanol kien jagħmel 15 % (1.24 Mtoe), li 31 % minnu kien importat. L-10 % li jifdal kien żejt veġetali pur ikkunsmat fil-Ġermanja, l-Irlanda u l-Olanda u bijogass fl-Iżvezja. Ma kienx hemm konsum ieħor rapportat ta’ xi tipi oħra ta’ enerġija rinovabbli fit-trasport. L-użu tal-idroġenu minn kwalunkwe sors jibqa’ mhux sinifikanti; ftit elettriku minn sorsi tal-enerġija rinovabbli jintuża fit-trasport tat-triq. Il-bijoetanol importat kellu rwol sinifikanti fis-suq Ewropew għal ftit żmien, li kien jirrifletti fi spejjeż ta’ produzzjoni aktar baxxi tal-etanol tal-kannamiela tropikali speċjalment fil-Brażil. L-importazzjoni netta tal-bijoetanol żdiedet minn 171 Ktoe fl-2005 għal 397 Ktoe fl-2007. Il-bilanċ tal-kummerċ tal-UE tal-bijodiżil inbidel minn pożittiv fl-2005 (355 Ktoe esportazzjoni) għal negattiv fl-2007 (1.8 Mtoe ta’ bijodiżil importat). Raġuni ewlenija ta’ din il-bidla kien ester metil taż-żejt tas-sojja irħas mill-Istati Uniti. Dawn il-prezzijiet kien jidher li kienu ġejjin mill-fatt li l-bijofjuwil ibbenefika minn sussidji fl-Istati Uniti u waqqa' l-prezzijiet (u anke l-ispejjeż) tal-produzzjoni Ewropea. Il-Kummissjoni Ewropea, wara ilment uffiċjali mill-industrija Ewropea tal-bijodiżil bdiet investigazzjoni formali f'Ġunju 2008, u f'Marzu 2009 imponiet dazji anti-dumping u kompensatorji proviżorji. 3.1 Raġunijiet għal rati differenti ta’ progress L-iżvilupp l-aktar rapidu tal-bijofjuwils fl-2005 jirrifletti l-iżvilupp mifrux tas-sistemi ta’ appoġġ fil-livell tal-Istati Membri. L-eżenzjoni mit-taxxa u l-obbligi tal-bijofjuwil jibqgħu ż-żewġ strumenti l-iktar komuni użati minn Stati Membri għal promozzjoni tal-bijofjuwils. Fl-2005-2006 l-Istati Membri kollha, għajr il-Finlandja, użaw eżenzjonijiet minn taxxa tas-sisa bħala miżura ewlenija ta’ appoġġ, filwaqt li l-obbligi tal-bijofjuwils intużaw biss minn 3 pajjiżi. Mill-2007, aktar minn nofs l-Istati Membri adottaw obbligi ji jħalltu l-bijofjuwils ma' karburanti tradizzjonali, f’bosta każijiet flimkien ma’ livelli parzjali iżda li jogħlew ta’ taxxa. Xi pajjiżi jużaw mekkaniżmu ta’ kwota u sejħa għal offerti. Dan il-mekkaniżmu jippermetti l-Gvernijiet jiddeċiedu l-ammont ta’ bijofjuwil li għandu jkun ipprovdut kull sena, b’hekk tinħoloq ftit regolamentazzjoni tas-suq. Il-progress tajjeb li nkiseb mill-eżenzjonijiet minn taxxa u l-miżuri ġodda bħal obbligi ta’ bijofjuwils saħansitra għadu jeżisti llum. L-Istati Membri li raw progress aktar mill-medja, fl-użu tal-bijofjuwil bejn l-2005 u l-2007 (ara l-grafika ta’ hawn fuq) jirriflettu dan. Kif jidher ukoll mill-grafika, disa’ Stati Membri qed jagħmlu ftit progress jew xejn, lejn il-miri nazzjonali tagħhom, u hemm tħassib dwar jekk dawn il-miri jintlaħqux fil-verità. 3.2. Proċeduri ta’ ksur Il-Kummissjoni, mill-2005, bdiet 62 proċedimenti legali kontra Stati Membri minħabba nuqqas ta’ konformità mad-Direttiva, li ħafna minnhom kienu minħabba nuqqas ta’ konformità mal-obbligi tar-rappurtar jew nuqqas ta’ ffissar ta’ għanijiet nazzjonali b’konformità mal-valuri ta’ referenza tad-Direttiva. Minn dawn, l-Italja, il-Greċja u l-Finlandja kellhom l-iktar, 5 kull wieħed, wara Franza, id-Danimarka u l-Irlanda b’4, u l-Ungerija, l-Awstrija, il-Lussemburgu, il-Portugall u r-Repubblika tas-Slovakkja bi 3. Dawn il-każijiet issolvew b'suċċess. Il-Kummissjoni Ewropea se tkompli tissorvelja l-progress tal-Istati Membri lejn il-miri tagħhom. 3.3. Impatti ekonomiċi u ambjentali Skont id-dispożizzjonijiet tad-Direttiva 2003/30/KE, dan ir-rapport ta’ progress għandu jkopri għadd ta’ aspetti ekonomiċi u ambjentali assoċjati mal-iżvilupp fil-bijofjuwils. Mill-lat ekonomiku, iż-żieda fl-użu ta’ bijofjuwils ikkontribwixxiet għal garanzija ta’ provvista billi naqqset il-fjuwil fossili u ddiversifikat l-konsum tal-fjuwil fl-UE. Fl-2007 l-użu tal-bijofjuwils fl-UE ssostitwixxa 1593 miljun litru ta' gażolina u 7730 miljun litru ta’ diżil. Dan huwa kważi 3 % tal-konsum tal-fjuwil totali tal-UE fit-trasport tat-triq. Bil-miri tal-2010 (u l-2020) dan is-sehem evidentement se jiżdied. Is-setturi tal-bijomassa u l-bijofjuwil ikkontribwixxew ukoll għall-ekonomija tal-UE billi ġġeneraw impjiegi addizzjonali. Fl-2005, l-użu tal-bijomassa barra mill-grilja kkontribwixxa għal 600,000 impjegat, il-bijomassa tal-grilja, u l-bijofjuwils għal aktar minn 100,000 impjegat u l-bijogass għal madwar 50,000. Barra minn hekk, l-agrikoltura u l-forestrija għandhom rwol importanti fil-forniment tal-fjuwil għat-teknoloġiji tal-bijomassa. L-attività agrikola marbuta mas-settur tal-enerġija rinovabbli tiġġenera valur miżjud gross ta’ ħafna aktar minn €9 biljun fis-sena[17]. It- tfaddil nett tal-gassijiet serra miksub mill-UE minn bijofjuwils li tpoġġew fuq is-suq u ġew ikkunsmati fl-2006 u l-2007 ammontaw għal 9.7 u 14.0 Mt CO2-ekwivalenti[18] rispettivament. Din l-istima tqies li l-parti l-kbira tal-konsum tal-bijofjuwil fl-UE ġie sostnut permezz tal-użu mill-ġdid ta' art agrikola abbandunata riċentement jew permezz ta' nuqqas fir-rata ta' art abbandunata fl-UE. Dan mhux neċessarjament ġara fil-bijofjuwil importat jew fil-bijofjuwil minn materja prima importata, u s-sehem ta' bijofjuwil importat qed jikber (għalkemm il-biċċa l-kbira b'riżultat ta' sussidji tal-Istati Uniti għal esportazzjonijiet ta' bijodiżil). Il-Kummissjoni, f’dan il-kuntest, bħalissa qed tanalizza l-kwistjoni ta’ bidla indiretta ta’ użu ta’ art u reazzjonijiet possibbli ta’ politika. Il-produzzjoni ta’ bijofjuwil tikkontribwixxi wkoll għal intensifikazzjoni miżjuda fil-produzzjoni agrikola fl-UE, li tista’ żżid il-pressjoni fuq l-użu ta’ art b’valur għoli ta’ bijodiversità u l-ħażna għolja ta’ karbonju fil-ħamrija u l-użu ta’ ħafna fertillizzant. Madankollu, tista’ wkoll tnaqqas ir-rata ta’ abbandun ta’ art, b’effetti pożittivi fuq il-perevenzjoni ta’ erożjoni u nirien, u ż-żamma tal-pajsaġġi u l-bijodiversità. Skont id-Direttiva l-ġdida għall-Enerġija Rinovabbli u d-Direttiva tal-Kwalità tal-Fjuwil, operaturi ekonomiċi u Stati Membri huma meħtieġa jirraportaw f’aktar dettall bidliet fl-użu tal-art u impatti ambjentali oħrajn minn produzzjoni miżjuda tal-bijofjuwils. Aktar dettalji tal-analiżi tal-effetti ekonomiċi u ambjentali jinstabu fid-dokument ta’ ħidma tal-persunal mehmuż ma’ dan ir-rapport. Filwaqt li l-analiżi tikkonferma l-impatt pożittiv tal-politika sal-lum, it-tkabbir ippjanat ta' aktar bijofjuwils jeżiġi li jkun akkumpanjat minn kriterji sostenibbli. Dawn il-kriterji ġew inklużi fid-Direttiva l-ġdida għall-Enerġija Rinovabbli u d-Direttiva dwar il-Kwalità tal-Fjuwil, li jkopru r-rekwiżiti minimi għat-tfaddil ta’ gassijiet serra u r-rekwiżiti għall-evitar ta’ bidliet fl-użu ta' art li jagħmlu l-ħsara. 3.4. Miżuri oħrajn meħtieġa fis-settur tat-trasport Barra mill-politiki ta’ bijofjuwils, fl-aħħar sentejn il-Komunità ħadet għadd ta’ inizjattivi oħrajn sabiex is-settur tat-trasport Ewropew isir aktar ekoloġiku. Dawn jinkludu r-Regolament dwar is-CO2 minn karozzi[19] (għal tnaqqis f’emissjonijiet minn karozzi tal-passiġġieri) u d-Direttiva dwar il-Promozzjoni ta’ Vetturi ta’ Trasport tat-Triq Nodfa u b’Effiċjenza fl-Enerġija[20] (li toħloq regoli għal akkwist pubbliku “ekoloġiku” għal vetturi). Fl-2008, il-Kummissjoni adottat strateġija għal Trasport aktar Ekoloġiku[21] li għandha tinkoraġġixxi l-użu ta’ vetturi iżjed indaf u loġistiki mtejba. Iż-żieda fis-sehem tal-użu tal-enerġija rinovabbli fit-trasport u l-effiċjenza fl-enerġija ta’ teknoloġiji tal-magni u tal-vetturi se jibqgħu prijoritajiet ewlenin għall-UE, biex titnaqqas id-dipendenza għolja fuq iż-żejt fis-settur tat-trasport. Filwaqt li l-progress huwa meħtieġ l-aktar malajr fis-settur tat-trasport tat-triq (minħabba il-kobor tiegħu u r-rata rapida tat-tkabbir) żviluppi fil-mezzi l-oħrajn huma wkoll importanti, speċjalment fl-avjazzjoni. 4. ENERġIJA RINOVABBLI UżATA FIT-TISħIN U FIT-TKESSIħ Waqt li mhix koperta bil-leġiżlazzjoni Ewropea, valutazzjoni sħiħa tal-izvilupp tal-enerġija rinovabbli fl-Ewropa teħtieġ li s-settur tat-tisħin u t-tkessiħ jiġi evalwat ukoll. Dan is-settur huwa responsabbli għal kważi 50 % tal-konsum finali tal-enerġija kollha u 60 % tal-konsum finali tal-enerġija rinovabbli kollha. L-iktar li tiddomina hija l-bijomassa, iżda jinkludi wkoll l-enerġija solari termali u ġeotermali. Minkejja s-sehem relattivament għoli tal-enerġija rinovabbli użat f'dan is-settur, għad baqa' xi jsir biex jinkiseb il-potenzjal tagħha. Verament, it-tisħin u t-tkessiħ kien minsi bħala settur għat-tkabbir tal-enerġija rinovabbli f’bosta mill-Istati Membri, parti minħabba l-assenza ta’ qafas leġiżlattiv ċar u inċentivi, kif ukoll minħabba l-eżistenza ta’ ostaklu mhux tas-suq. Is-sehem tal-enerġija rinovabbli fis-settur tat-tisħin fl-2006 (il-kolonni u l-assi tax-xellug) u t-tkabbir (wieqaf għal kollox) bejn l-2004 u l-2006 għall-Istati Membri kollha barra tlieta (punti, assi tal-lemin). [pic] Sors: Eurostat 4.1. Ir-rwol tas-settur tal-bijoenerġija tal-UE Is-settur tat-tisħin u t-tkessiħ jiddependi fuq sorsi ta' enerġija rinovabbli differenti, iżda l-użu tal-bijomass jiddomina. Fil-fatt, il-bijomassa hija l-akbar sors uniku ta’ enerġija rinovabbli f’termini assoluti u hija mistennija li tikkontribwixxi għal madwar żewġ terzi tas-sehem mistenni tal-enerġija rinovabbli fl-2020 (tbassir tal-PRIMES[22]) f’termini ta’ konsum primarju tal-enerġija[23]. Barra minn hekk huwa importanti li jiġi nnotat li l-bijomassa tista’ tintuża fil-produzzjoni ta’ sħana, elettriku kif ukoll fil-forma ta’ ‘bijofjuwils’ i.e. l-użu tal-bijomassa għat-trasport. Din hija r-raġuni li l-UE pproduċiet il-Pjan ta’ Azzjoni għal Bijomassa (BAP) fl-2005 li enfasizza il-ħtieġa għal koordinazzjoni ta’ politika, u għaliex dan ir-rapport janalizza l-progress fis-settur tal-bijomassa. Fl-2006, 88 Mtoe ta’ bijomassa kienu ikkunsmati għal skopijiet ta’ enerġija (konsum primarju ta’ enerġija) fil-UE-27, li jirrapreżentaw żieda ta’ 8 % mill-2005. Din il-kisba għadha wisq il-bogħod mill-potenzjal tal-bijomassa tal-UE identifikat fil-Pjan ta’ Azzjoni għal Bijomassa tal-UE, li stmat li l-bijomassa tista’ tikkontribwixxi madwar 150 Mtoe tal-ħtiġijiet tagħna tal-enerġija sal-2010. Il-BAP enfasizza 33 azzjoni biex jiżdied l-użu tal-bijomassa inkluż miżuri simultanji li jaffettwaw il-provvista, il-finanzjament u r-riċerka[24], u l-produzzjoni ta’ pjanijiet nazzjonali ta’ azzjoni għal bijomassa. Madankollu, il-ftit li ġew ippreżentati sa issa[25], filwaqt li jirrikonoxxu l-importanza tal-bijomassa, fihom differenzi sostanzjali, u l-istrateġiji ma jistgħux jiġu pparagunati faċilment, u jikkunsidraw b’mod limitat il-mobilizzazzjoni ta’ riżorsi ġodda tal-bijomassa[26]. Il-problemi li jiffaċċja t-tkabbir tal-bijomassa, jinkludu ostakli amministrattivi u mhux tas-suq, bħall-ħtieġa għal definizzjoni iktar ċara u armonizzata ta’ termini (notevolment għal bijomassa u skart) u l-ostakli li jinqalgħu minħabba proċeduri twal u kumplikati legalment għall-ipproċessar ta’ permessi (ara d-Dokument ta’ Ħidma tal-Persunal mehmuż għal aktar dettalji). Dan it-tħassib se jiġi indirizzat bid-Direttiva l-ġdida għall-enerġija rinovabbli. Teżiġi li l-Istati Membri jirrapportaw dwar il-pjanijiet tagħhom għall-iżvilupp tar-riżors tal-bijomassa (bl-użu ta’ dejta armonizzata) u teħtieġ li l-Kummissjoni tirraporta dwar rekwiżiti għal skema ta’ sostenibbiltà għall-użi fl-enerġija tal-bijomassa, u jekk xieraq, tipproponi tali skema. 5. Konklużjoni Illum aktar minn qatt qabel, huwa ċar li l-iżvilupp tar-riżorsi tal-enerġija rinovabbli tal-Ewropa huwa element kruċjali fil-ġlieda kontra t-tibdil fil-klima. Huwa parti mis-soluzzjoni biex nissiltu għal titjib fis-sigurtà u l-affidibbiltà tal-provvista tagħna tal-enerġija. U, fis-sitwazzjoni ekonomika attwali, l-iżvilupp tal-industriji tat-teknoloġija tal-enerġija rinovabbli se jkun sors mistenni ta’ ħolqien ta’ ġid u impjieg. Huwa għal dawn ir-raġunijiet li l-Unjoni Ewropea żviluppat politika tal-enerġija rinovabbli, u adottat leġiżlazzjoni dwar l-enerġija rinovabbli. Dan ir-rapport analizza l-progress li sar fl-iżvilupp tal-enerġija rinovabbli. L-analiżi tiegħu jisħaq fuq il-ħtieġa ta’ qafas legali aktar f’saħħtu bħal dak li l-Komunità għadha kif iddeċidiet li twaqqaf fil-forma ta’ Direttiva għall-Enerġija Rinovabbli. L-Ewropa aktarx għadha mhix se tilħaq il-miri tal-enerġija tagħha tal-2010, minkejja l-leġiżlazzjoni, ir-rakkomandazzjonijiet, il-pariri u anke l-proċedimenti legali kontra xi wħud mill-Istati Membri. Wara li ntqal dan, kien hemm progress limitat riċentement. Fis-settur tal-elettriku miżuri ġodda ta’ politika rriżultaw fi tkabbir sostanzjali f’uħud mill-Istati Membri, sitta minnhom kisbu żieda fis-sehem tagħhom ta’ mill-anqas 2 punti persentaġġi mill-2004 ’l hawn. Fl-istess waqt, is-sehem tal-elettriku minn sorsi rinovabbli ta’ seba’ Stati Membri fil-verità baqa' kif kien jew naqas mill-2004. Fis-settur tat-trasport, bidla fuq firxa wiesgħa għall-użu ta’ miżuri ta' obbligi iktar minn sempliċiment miżuri ta' taxxa, ikkontribwixxiet għal żieda fis-sehem tal-UE ta' 1.6 punti persentaġġi mill-2004, li kien ġej minn tkabbir fl-ishma ta’ iktar minn 2 % f’7 Stati Membri. Filwaqt li sar xi progress riċenti, ir-rata tat-tkabbir tibqa' kajmana u l-ostakli għat-tkabbir, fis-setturi kollha, jibqgħu numerużi f'bosta Stati Membri. Aktarx li l-Ewropa mhix se tilħaq la l-mira għas-sehem tal-elettriku minn sorsi tal-enerġija rinovabbli u lanqas il-mira għas-sehem tal-enerġija rinovabbli fit-trasport. Il-Kummissjoni Ewropea se tkompli tieħu azzjoni legali biex tiżgura konformità mad-Direttivi eżistenti u b'hekk ittejjeb l-progress lejn il-miri tal-2010. SOMMARJU TAL-PROGRESS TAL-ISTATI MEMBRI FL-IŻVILUPP TAL-ENERĠIJA RINOVABBLI Elettriku | Bijofjuwils | tkabbir ta’ '04 - '06/'07 | ≤ 0 bidla f’punti persentaġġi | > 0 – 1 bidla f’punti persentaġġi | > 1 bidla f’punti persentaġġi | Λ | Κ | ϑ | Meta nqisu l-isfidi msemmija hawn fuq u l-kontribuzzjoni potenzjali ewlenija tal-enerġija rinovabbli għall-għanijiet tal-klima u l-enerġija tal-UE, id-Direttiva l-ġdida Ewropea għall-enerġija rinovabbli li se tidħol fis-seħħ fil-bidu tal-2009[28], se tipprovdi tisħiħ mistenni fil-qafas legali. Il-Pjanijiet Nazzjonali ta’ Azzjoni li l-Istati Membri se jkollhom jippreparaw sal-2010 jfissru li l-Istati Membri kollha, inkluż dawk li sa issa kisbu progress limitat ħafna lejn l-għanjijiet miftehma tal-UE, se jkollhom jistabbilixxu pjan ċar ta’ kif jippjanaw li jiksbu l-miri tagħhom għall-enerġija rinovabbli u għall-enerġija rinovabbli fit-trasport. Se jkollhom jispjegaw kif jippjanaw ir-riforma tal-kodiċijiet tal-bini u l-iskemi tal-ippjanar biex jiżdied l-użu tal-enerġija rinovabbli u biex jittejbu l-kundizzjonijiet tal-aċċess għall-grilja tal-elettriku. Se jkollhom jiffissaw miri nazzjonali settorjali, il-miżuri u l-iskemi ta’ appoġġ biex jintużaw biex jintlaħqu l-miri, il-miżuri speċifiċi għall-promozzjoni tal-użu tal-enerġija mill-bijomassa, l-użu intenzjonat ta’ trasferimenti (ta’ statistika) tal-enerġija rinovabbli minn Stati Membri oħra u l-valutazzjoni tagħhom tar-rwol li t-teknoloġiji differenti se jkollhom biex jintlaħqu l-miri. U se jkollhom jimplimentaw u jissorvelja kriterji sostenibbli ta’ bijofjuwil biex jiżguraw li l-bijofjuwils jikkontribwixxu b’mod ċar għall-għanijiet ambjentali tagħna. B’dawn l-elementi kollha, id-Direttiva se tipprovdi skema ta' politika stabbli għall-iżvilupp rapidu tal-enerġija rinovabbli fl-UE għat-tnax-il sena li ġejjin. L-Ewropa, illum, hija f’pożizzjoni ħafna aħjar u b’saħħitha biex tiffaċilita l-iżvilupp tar-riżorsi tal-enerġija rinovabbli tagħha, u billi tagħmel dan, tindirizza direttament it-tħassib ewlieni tas-seklu 21 dwar l-enerġija. [1] COM(1997)599 "Energy for the future: renewable sources of energy" [2] COM(2005)628 "Pjan ta’ Azzjoni dwar il-Bijomassa" [3] COM(2006)848 "Gwida ta’ Direzzjoni għall-Enerġija Rinovabbli [4] Konklużjonijiet tal-Kunsill tal-Unjoni Ewropea, Dokument 7224/1/07 REV 1, it-2 ta' Mejju 2007. [5] Rapport tal-Parlament Ewropew, A6-0287/2007, 20/07/2007. [6] Fl-istess waqt, il-Kummissjoni mmodifikat il-Linji Gwida Komunitarji dwar l-għajnuna mill-Istat għal ħarsien tal-ambjent (ĠU C 82, 1.4.2008 p. 1). Saħansitra, ir-Regolament għal Eżenzjoni Ġenerali Sħiħa (ĠU L 214, 9.8.2008 p.3) jippermetti eżenzjonijiet sħaħ taħt ċerti kundizzjonijiet. Iż-żewġ miżuri huma t-tnejn rilevanti għal għajnuna mill-Istat għal enerġija rinovabbli. [7] Teżisti dejta dwar il-bijofjuwils għall-2007, iżda għad m’hemmx dejta konsistenti dwar l-elettriku għall-2007 għall-Istati Membri kollha. Minħabba f’hekk, l-aħħar dejta tal-2006 tal-Eurostat tintuża għall-elettriku. [8] COM(2006)849 "Report on progress in renewable energy". [9] Din hija mira ta’ 21 % għal elettriku minn sorsi rinovabbli fl- 2010 . Ma għandhiex titħawwad mal-mira għall- 2020 stabbilita mid-Direttiva l-ġdida għall-enerġija rinovabbli, li hija għal sehem ta’ 20 % tal-enerġija kollha (mhux tal-elettriku biss). L-istimi tal-Kummissjoni jissuġerixxu li dan is-sehem globali ta' 20 % għall-2020 se jeħtieġ sehem ta' madwar 33 % tal-enerġija rinovabbli fis-settur tal-elettriku. [10] Abbażi ta’ idroenerġija normalizzata fuq metodoloġija tal-Eurostat (li tista' tkun differenti minn metodi applikati f'uħud mill-Istati Membri). [11] Madankollu, is-sehem tal-elettriku minn sorsi rinovabbli tal-Ungerija fil-verità naqas bejn l-2005 u l-2006. [12] Għalkemm fil-każ tal-Latvja ir-raġuni kienet aktar minħabba żieda rapida fid-domanda għall-elettriku milli mill-ftit tnaqqis fil-produzzjoni tal-elettriku minn sorsi tal-enerġija rinovabbli. [13] L-idroenerġija baqgħet kważi l-istess u hija eskluża mill-grafika tat-tkabbir. [14] SEC(2008)57 "The support of electricity from renewable energy sources". [15] Inkluż COM(2007)531 "Proposta għal regolament tal-Parlament Ewropew u tal-Kunsill li jemenda r-Regolament (KE) Nru 1228/2003 dwar kondizzjonijiet għall-aċċess għan-netwerks għall-bdil bejn il-fruntieri fl-elettriku." [16] COM (2006)845 Biofuels Progress Report. [17] Employ RES project, Fraunhofer ISI et al., se joħroġ dalwaqt (ikkummissjonat mill-Kummissjoni Ewropea). [18] Din iċ-ċifra nkisbet bil-metodu JEC. [19] Fis-17 ta’ Diċembru 2008, in-negozjati għall-adozzjoni ta’ Regolament dwar is-CO2 minn karozzi ġew konklużi b’suċċess fl-ewwel qari. [20] Din ġiet adottata mill-Kunsill u l-Parlament Ewropew f'Ottubru 2008. [21] COM(2008)433. Komunikazzjoni dwar Nagħmlu t-Trasport aktar Ekoloġiku. [22] SEC(2008)85 Anness mal-Valutazzjoni tal-Impatt li takkumpanja l-pakkett tal-enerġija u l-klima tal-2008. [23] Il-konsum primarju tal-enerġija jirreferi għall-konsum ta’ sorsi tal-enerġija bħall-bijomassa qabel il-konverżjoni; konsum finali tal-enerġija jirreferi għall-enerġija wara l-konverżjoni (elettriku, sħana, fjuwil għat-trasport). [24] Analizzati aktar fid-Dokument ta’ Ħidma tal-Persunal mehmuż ma’ dan ir-rapport [25] http://ec.europa.eu/energy/renewables/bioenergy/national_biomass_action_plans_en.htm [26] Il-mobilizzazzjoni ta’ aktar bijomassa hija importanti minħabba l-kompetizzjoni għall-użi tal-bijomassa, b’mod partikolari l-injam, ma’ industriji tal-ipproċċessar tal-injam. [27] Din iċ-cifra hija preliminari- billi r-rata tat-tkabbir tal-Bulgarija għadha mhix ikkonfermata ma ġietx ikkunsidrata bħala wieħed mill-Istati Membri b'rata ta' tkabbir 'il fuq mill-medja għall-bijofjuwils. [28] Id-Direttiva l-ġdida http://www.europarl.europa.eu/sce/data/amend_motions_texts/doc/P6_AMA%282008%290369%28210-210%29_EN.doc